ગુજરાત વિધાનસભાની ર૦૧૭ની ચૂંટણીનો માહોલ જ કંઈક અલગ છે. ગુજરાતની આ ચૂંટણી પર આખા દેશની નજર મંડાયેલી છે. આ ચૂંટણીનો જનાદેશ જે કંઈ હોય તેના રાષ્ટ્રીય રાજકારણમાં પડઘા પડવાના છે તે નક્કી છે. ગુજરાતની પ્રતિષ્ઠાભરી ચૂંટણી તેના અંતિમ તબક્કામાં પહોંચી ગઈ છે. ‘અભિયાન’નો આ અંક જયારે વાચકોના હાથમાં આવશે ત્યારે કદાચ પ્રથમ તબક્કાની ૮૯ સીટના પ્રચાર પડઘમ શાંત થઈ ગયા હશે અને મતદાન માટેની તૈયારીને આખરી ઓપ અપાઈ રહ્યો હશે. છેલ્લી ઘડીના પ્રચાર માટે નેતાઓનાં ધાડાં ને ધાડાં ઉતરી પડ્યા છે. નાના ગામો અને શહેરોમાં હેલિકોપ્ટર લઈને નેતાઓ પહોંચી રહ્યા છે. અગાઉ ગુજરાતમાં ધારાસભા કે લોકસભાની ચૂંટણીઓ યોજાઈ ત્યારે આટલી મોટી સંખ્યામાં નેતાઓ આવતા જોયા નથી.